Համաշխարհային պատմության և վերջինիս հատկապես հին դարերին վերաբերվող ժամանակաշրջանի կապակցությամբ տարբեր իրադարձությունների լուսաբանմանը բաժին է հասել տարբեր ճակատագրեր: Այս առումով հետաքրքիր է, որ որոշ իրադարձություններ, իրենց իրական ընդգրկմամբ և ռազմա-քաղաքական հետևանքներով լինելով անհամեմատ ավելի մեծ, իրականում ավելի սահմանափակ արտացոլում են ստացել սկզբնաղբյուրներում, քան դրան ոչ այնքան արժանի իրադարձությունները: Համեմատության համար, օրինակ, հիշատակենք իրենց ընդգրկմամբ անհամեմատելի Քսենոֆոնի Բյուրաց նահանջը, ինչպես նաև Հռոմեական կայսրության 163-165 թվականների Արևելյան արշավանքը: Իրոք, եթե առաջինի պարագայում մենք գործ ունենք ըստ էության տեղական բնույթ ունեցող մի իրադարձության հետ, որը որևէ ռազմա-քաղաքական էական փոփոխության կամ պատմական հետևանքի չի բերել, ապա երկրորդի դեպքում տարածաշրջանային ռազմա-քաղաքական հիմնական երկու ախոյաններից մեկը ստացավ ծանր մի հարված, որը մեծապես կանխորոշեց հետագա Մերձավոր ու Միջին Արևելքում ուժերի հետագա դասավորվածությունը: Այս առումով հետաքրքիր է, սակայն, որ, եթե Քսենոֆոնի Բյուրաց նահանջի պատմությունը շարադրված է գրեթե օրերի կտրվածքով և անչափ մանրամասն, ապա Հռոմեական կայսրության 163-165 թվականների Արևելյան արշավանքի մասին մեզ է հասել անհամեմատ սուղ տեղեկատվություն, ընդ որում հաճախ նույնիսկ՝ պատահականության շնորհիվ: